વિભાકર પલંગ પર ચત્તોપાટ સૂતો હતો. એની નજર છત ઉપર સ્થિર હતી. ગઇ રાતનો ઉજાગરો અને પ્રવાસના હડદોલાને લીધે શરીર થાકેલું હતું. આંખો બંધ કરીને ઊંઘવા માટે એણે મથામણ કરી પણ એમાં સફળતા ના મળી. બંધ પાંપણની પછવાડે પણ હોસ્પિટલના આઇ.સી.યુ.નું એ દૃશ્ય તરવરી ઊઠતું હતું. પારાવાર પીડાથી પરેશાન વસંતમામાનો ચહેરો, એમની લાચાર આંખો અને ફફડતા હોઠ. ફિલ્મમાં ક્લોઝઅપમાં દેખાય એ રીતે એ દૃશ્યો ધસી આવતાં હતાં અને આંખ ઉઘડી જતી હતી.